《碧户》
宋代·张佖

碧户扃鱼锁，兰窗掩镜台。
落花疑怅望，归燕自裴回。
咏絮知难敌，伤春不易裁。
恨从芳草起，愁为晚风来。
衣惹湘云薄，眉分楚岫开。
香浓眠旧枕，梦好醉春杯。
小障明金凤，幽屏点翠苔。
宝铮横塞雁，怨笛落江梅。
卓氏仍多酒，相如正富才。
莫教琴上意，翻作鹤声哀。

作者简介：（930—?）名或作佖。五代、宋间淮南人，一说常州人，字子澄。仕南唐，初为句容尉，曾上书陈治国之道。李煜时征为监察御史，历考功员外郎、中书舍人，改内史舍人。随煜归宋，仍入史馆，迁郎中。工词。性俭朴，人称菜羹张家。煜卒后，每寒食必亲拜其墓，哭甚哀。有集。